Document ID: 32000D0755

Kommissionens beslutning
af 24. november 2000
om ændring af beslutning 93/402/EØF om dyresundhedsmæssige betingelser og udstedelse af sundhedscertifikat ved indførsel af fersk kød fra bestemte lande i Sydamerika for at tage hensyn til dyresundhedssituationen i Uruguay
(meddelt under nummer K(2000) 3560)
(EØS-relevant tekst)
(2000/755/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved direktiv 97/79/EF(2), særlig artikel 14 og 22, og
ud fra følgende betragtninger:
(1) Ved Kommissionens beslutning 93/402/EØF(3), senest ændret ved beslutning 2000/699/EF(4), fastsættes der sundhedsmæssige betingelser og bestemmelser om udstedelse af sundhedscertifikat ved indførsel af fersk kød fra Colombia, Paraguay, Uruguay, Brasilien, Chile og Argentina.
(2) Ved import af fersk kød skal der tages hensyn til de forskelligartede epidemiologiske forhold i de pågældende lande og i de forskellige dele af disse lande
(3) Veterinærmyndighederne i de pågældende lande skal bekræfte, at deres lande eller regioner har været fri for kvægpest og mund- og klovesyge i mindst 12 måneder, og skal endvidere forpligte sig til inden for 24 timer pr. telefax, telex eller telegram at underrette Kommissionen og medlemsstaterne om bekræftede tilfælde af ovennævnte sygdomme eller ændringer af vaccinationspolitikken i forbindelse hermed.
(4) Den 24. oktober 2000 bekræftede de uruguayske myndigheder et udbrud af mund- og klovesyge i departementet Artigas.
(5) De uruguayske myndigheder har givet tilstrækkelige garantier med hensyn til de foranstaltninger, der er truffet for at føre kontrol med flytning af dyr af modtagelige arter inden for og ud af det smitteramte område, især ved at de har erklæret hele departementet Artigas for område for bekæmpelse af mund- og klovesyge.
(6) De områder i Uruguay, hvorfra det er tilladt at importere fersk kød til EF, bør derfor omdefineres.
(7) Det bør fortsat være tilladt at importere udbenet kød, der er fremstillet i henhold til beslutning 93/402/EØF, fra Uruguay.
(8) Beslutning 93/402/EØF skal ændres i overensstemmelse hermed.
(9) Foranstaltningerne i denne beslutning tages op til fornyet overvejelse på baggrund af, hvordan situationen udvikler sig.
(10) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
I beslutning 93/402/EØF foretages følgende ændringer:
1. Bilag I affattes som angivet i bilag A til denne beslutning.
2. Bilag II affattes som angivet i bilag B til denne beslutning.
Artikel 2
1. Medlemsstaterne tillader import af fersk kød fra Uruguay, der er fremstillet efter den 24. oktober 2000 på de betingelser, som er fastsat i artikel 1 i denne beslutning.
2. Uanset stk. 1 tillader medlemsstaterne import af fersk kød fra Uruguay, der er fremstillet før den 24. oktober 2000 og udstedt certifikat for i henhold til beslutning 93/402/EØF.
Artikel 3
Denne beslutning er rettet til medlemsstaterne.
Udfærdiget i Bruxelles, den 24. november 2000.

Labels: 0
3
17
18